Diari Oficial de la Generalitat Valenciana


Sumari del DOGV 4729, del 08-04-2004 (2004/3479)

ORDRE de 10 de març de 2004, de la Conselleria d'Economia, Hisenda i Ocupació, per la qual es convoca la concessió de subvencions per al patrocini, per part del Servef, de congressos, seminaris, jornades, reunions, conferències i d'altres fòrums d'intercanvi de coneixements, i la realització d'activitats de divulgació relacionades amb les matèries pròpies del seu àmbit competencial per a l'any 2004.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4729

Data del DOGV
:   08-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3479


Data del document
:   10-03-2004

Organisme emissor
:   Servei Valencià d'Ocupació i Formació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * suport econòmic
    * societat sense fins de lucre
    * universitat
    * institució pública
    * intercanvi científic
    * acta de congrés
    * política d'ocupació

ORDRE de 10 de març de 2004, de la Conselleria d'Economia, Hisenda i Ocupació, per la qual es convoca la concessió de subvencions per al patrocini, per part del Servef, de congressos, seminaris, jornades, reunions, conferències i d'altres fòrums d'intercanvi de coneixements, i la realització d'activitats de divulgació relacionades amb les matèries pròpies del seu àmbit competencial per a l'any 2004. [2004/M3479]
  
La Llei 3/2000, de 17 d'abril, crea el Servici Valencià d'Ocupació i Formació (Servef) com a organisme autònom de naturalesa administrativa al qual correspon, en l'àmbit territorial de la Comunitat Valenciana, l'impuls i l'execució de les polítiques de la Generalitat Valenciana en matèria d'intermediació i d'orientació laboral, així com les polítiques actives d'ocupació i de formació professional, tant ocupacional com contínua, que faciliten la inserció laboral i la millora ocupacional.
  
Des que es va crear, el Servef ha establit múltiples i productives línies operatives per al foment i la realització d'aquestes polítiques; no obstant això, la complexitat de factors socials, econòmics, tecnològics, que conflueixen en la problemàtica de l'ocupació, i la variabilitat d'aquestos per ser generats en un context social dinàmic, al mateix temps que exigents en les demandes, necessiten l'anàlisi i la reflexió teòriques sobre aquest fenomen, i la comunicació i l'intercanvi d'experiències entre persones i institucions.
  
Amb la finalitat de donar suport iniciatives que incrementen la productivitat intel·lectual i la divulgació d'aquesta, la Conselleria d'Economia, Hisenda i Ocupació, per mitjà del Servici Valencià d'Ocupació i Formació (Servef), convoca les presents ajudes per a patrocinar al territori de la Comunitat Valenciana, aquells fòrums de debat, exposició i projecció pública que versen sobre les matèries de la intermediació i de l'orientació laborals, les polítiques actives d'ocupació i la formació professional.
  
Per tot això, i en ús de la facultat que em confereix l'article 35 de la Llei 5/1983, de 30 de desembre, de Govern Valencià, i de conformitat amb l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Primer. Objecte
  
1. L'objecte d'aquesta convocatòria és regular el procediment de concessió de subvencions per a l'organització de congressos, seminaris, jornades, reunions, conferències i d'altres fòrums d'intercanvi de coneixements, i per a la realització d'activitats de divulgació de caràcter científic que tinguen per objectiu la difusió del coneixement en matèries relacionades amb l'àmbit competencial del Servef.
  
2. Podran admetre's sol·licituds d'esdeveniments la denominació dels quals no coincidisca amb alguna de les enunciades en el número anterior, com ara «setmana», «cicle», etc. Igualment s'hi podran incloure com a activitats de divulgació les publicacions el contingut essencial de les quals s'ajuste al caràcter de difusió del coneixement inherent a l'objecte d'aquesta convocatòria.
  
3. Les propostes que es presenten hauran de basar-se en iniciatives que incrementen la productivitat intel·lectual, l'anàlisi i la reflexió teòriques i la divulgació i l'intercanvi d'experiències en l'àmbit de l'ocupació, en el sentit més ampli.
  
4. Les actuacions subvencionables hauran de realitzar-se a l'àmbit territorial de la Comunitat Valenciana durant l'any 2004.
  
Segon. Crèdit màxim i import de les ajudes
  
1. Es podran concedir ajudes fins a un import màxim de 10.000 euros per a cada activitat o esdeveniment, i serà aquest el crèdit màxim destinat a finançar aquesta convocatòria de 40.000 euros, a càrrec de la línia de subvenció T5633 «Patrocini de fòrums sobre l'ocupació», del capítol IV, subprograma pressupostari 322.59 «Administració i coordinació general» del pressupost de despesa del Servef per a l'exercici 2004.
  
2. Aquestos crèdits tenen caràcter limitatiu i no podran concedir-se subvencions una vegada exhaurits, circumstància de què es donarà publicitat als efectes de la desconvocatòria.
  
3. L'import de les ajudes regulades en aquesta convocatòria, en cap cas podrà tractar-se d'una quantitat que, aïlladament o en concurrència amb subvencions o ajudes d'altres administracions públiques o d'altres ens públics o privats, superen el cost de l'activitat que ha de realitzar el beneficiari.
  
Tercer. Beneficiaris
  
Dins dels límits pressupostaris i d'acord amb les condicions i els criteris establits en aquestes bases, podran obtenir aquestes ajudes les universitats, les administracions públiques i les institucions sense ànim de lucre radicades a la Comunitat Valenciana que organitzen alguna de les iniciatives objecte d'aquesta convocatòria durant l'any 2004.
  
Quart. Supòsits exclosos
  
Queden excloses d'aquesta convocatòria aquelles activitats organitzades per centres o per organismes públics el titular dels quals siga la Generalitat Valenciana.
  
Cinqué. Sol·licituds
  
1. El termini de presentació de sol·licituds començarà l'endemà de la publicació de la present convocatòria en el Diari Oficial de la Generalitat Valenciana i finalitzarà el 15 de setembre de 2004.
  
2. Les sol·licituds, adreçades en tot cas al Servici Valencià d'Ocupació i Formació (Servef), es formalitzaran segons el model que s'acompanya com a annex I d'aquesta convocatòria, i podran presentar-se per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, encara que preferentment, al Registre Central del Servef, situat a l'avinguda de Navarro Reverter, 2, de València.
  
3. A l'imprés normalitzat de sol·licitud haurà d'acompanyar-se la següent documentació original o degudament confrontada:
  
a) Per a totes les entitats sol·licitants:
  
- Acreditació, d'acord amb la peculiaritat orgànica de cada entitat sol·licitant, de la facultat del representant legal d'aquesta per a sol·licitar aquesta subvenció i subscriure la corresponent petició.
  
- Declaració per escrit del representant legal de l'entitat de les subvencions sol·licitades o concedides per altres organismes públics o privats per al mateix fi.
  
- Projecte detallat de l'esdeveniment o de l'activitat per al qual se sol·licita la subvenció, tot especificant-ne els objectius, el pla de treball, el calendari d'execució, les persones participants i aportant qualsevol altra informació que permeta avaluar-ne el contingut i la rellevància des d'un punt de vista cientificotècnic, polític, etc., d'acord amb els criteris de valoració establits més endavant.
  
- Pressupost detallat previst de l'esdeveniment que s'organitza o de l'activitat que es realitzarà.
  
- Memòria comprensiva de les actuacions realitzades en anteriors edicions, si és procedent, d'aquesta mateixa activitat.
  
b) Si l'entitat sol·licitant és una universitat privada o una entitat sense ànim de lucre, a més hauran d'aportar:
  
- DNI del representant de l'entitat i documentació acreditativa de la representació legal.
  
- CIF de l'entitat sol·licitant.
  
- Estatuts o documentació acreditativa de la constitució en què conste la personalitat jurídica pròpia i l'absència d'ànim de lucre.
  
- Documentació acreditativa de trobar-se al corrent en el compliment de les obligacions tributàries i davant de la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV 21 de juny de 1996).
  
4. Quan la sol·licitud no reunisca els requisits establits en la present Ordre o no s'acompanye la documentació que, d'acord amb aquesta, resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de 10 dies esmene la falta o acompanye els documents preceptius; en cas contrari es tindrà per desistida la petició i la sol·licitud serà arxivada, prèvia resolució que serà dictada en els termes previstos en l'article 42 de la citada llei.
  
Sisé. Comissió avaluadora
  
1. L'avaluació i la selecció de les sol·licituds es realitzarà per una comissió avaluadora formada pels membres següents:
  
Presidenta: la secretària general del Servef.
  
Vocals:
  
- El cap de l'Àrea d'Organització i Sistemes d'Informació.
  
- El cap de l'Àrea de Recursos Humans i Econòmics.
  
- Un/a representant de l'Àrea d'Organització i Sistemes d'Informació.
  
- Un/a representant de l'Àrea de Recursos Humans i Econòmics.
  
- Un/a representant del Servici Jurídic.
  
Secretari/ària: un tècnic/una tècnica de la Secretaria General del Servef, qui assistirà a les sessions que realitze la comissió amb veu però sense vot.
  
2. Per al compliment d'aquesta tasca, la comissió podrà sol·licitar l'assessorament de tècnics o d'experts en les matèries d'inserció i d'orientació laboral, de foment i de millora de l'ocupació i de formació professional ocupacional, els quals hi podran assistir amb veu però sense vot.
  
3. La comissió se sotmetrà, quant al règim de funcionament, a allò que s'ha disposat per als òrgans col·legiats en el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. La comissió avaluadora es reunirà amb una periodicitat mínima mensual, sempre que s'hagen presentat nous projectes pendents de valorar, i a la vista de la documentació presentada i de la consideració dels criteris de valoració que s'indiquen tot seguit, elevarà una proposta a l'òrgan competent perquè resolga.
  
Seté. Criteris de valoració
  
Dins del compliment de les línies generals indicades en l'objecte d'aquesta convocatòria, per a l'avaluació dels projectes, la comissió avaluadora podrà tenir en compte els següents aspectes:
  
- Qualitat o grau cientificotècnic de la proposta.
  
- Vinculació o incardinació del projecte presentat amb un pla o un programa conjunt.
  
Huité. Resolució de la convocatòria
  
1. La competència per a resoldre les sol·licituds formulades correspondrà a la directora general del Servici Valencià d'Ocupació i Formació (Servef), sobre la base de la proposta que eleve la comissió avaluadora, independentment de la forma que continga l'acte finalitzador del procediment. Això, sense perjuí de la seua delegació d'acord amb les disposicions vigents.
  
2. El termini màxim per a resoldre i notificar la concessió o la denegació de les sol·licituds serà de 45 dies naturals comptats des de l'endemà de la presentació.
  
3. Transcorregut el termini indicat anteriorment sense que s'haja dictat i notificat resolució expressa, s'entendran desestimades les sol·licituds, de conformitat amb el que estableix l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana.
  
4. La resolució de concessió de les ajudes fixarà expressament la quantitat concedida i serà notificada a les persones interessades en els termes previstos en els articles 58 i 59 de la Llei 30/1992, abans esmentada.
  
5. Les resolucions que es dicten a l'empara de la present ordre esgotaran la via administrativa, i contra aquestes podrà interposar-s'hi recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució, d'acord amb el que estableixen els articles 10.1 a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercitar, si és procedent, qualsevol altre que consideren procedent.
  
6. La concessió de les ajudes adoptarà, amb caràcter general, la forma de resolució administrativa o de conveni de col·laboració, en el supòsit de petició motivada per l'entitat subvencionada. En aquest últim cas, de terminació convencional del procediment, hi valdrà el que disposa l'article 54 bis del Text Refós de la Llei d'Hisenda Pública de la Generalitat Valenciana.
  
Nové. Resolució de les incidències
  
L'òrgan competent per a resoldre les incidències produïdes amb posterioritat a la concessió de les ajudes, com ara pròrroga de terminis, modificacions justificades del projecte inicial o qualsevol variació de les condicions particulars de la concessió, serà la directora general del Servici Valencià d'Ocupació i Formació, sense perjuí de la delegació d'això d'acord amb les disposicions vigents.
  
Deu. Obligacions dels beneficiaris
  
1. Amb caràcter general, i en virtut de la normativa aplicable de la hisenda pública, són exigibles les següents obligacions:
  
- Realitzar efectivament l'activitat que fonamenta la concessió de la subvenció en la forma i en els terminis establits.
  
- Acreditar davant de l'òrgan que concedeix la subvenció la realització de l'activitat, així com el compliment dels requisits i de les condicions que determinen la concessió.
  
- Comunicar al Servef l'obtenció d'altres subvencions o ajudes per a la mateixa finalitat, procedents de qualsevol administració o ens públic o privat.
  
- Facilitar totes aquelles dades i informacions relacionades amb la subvenció concedida, que siguen requerides pel Servef.
  
- Sotmetre's a les actuacions de control economicofinancer per a les quals siguen requerits.
  
2. A més, les entitats beneficiàries que obtinguen aquestes ajudes estan obligades a:
  
a) Comunicar per escrit al Servef l'acceptació de la subvenció en el termini dels 15 dies naturals després d'haver rebut la notificació de la concessió.
  
b) Realitzar l'activitat d'acord amb el projecte presentat.
  
c) Comunicar al Servef qualsevol canvi que es produïsca en el programa definitiu de l'activitat, abans de la realització.
  
d) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini del Servef. Per a això, s'inserirà en lloc preferent i destacat el logotip del Servici Valencià d'Ocupació i Formació (Servef), d'acord amb les normes d'identitat corporativa d'aquesta institució. Aquesta obligació només és d'aplicació a partir del moment en què es rep la notificació de la concessió de l'ajuda.
  
e) Justificar l'ús de la subvenció en la forma que s'indica en l'article 11.
  
Onze. Justificació i pagament d'aquestes ajudes
  
1. Prèvia correcta i total justificació en el mode que s'indica, es pagarà la subvenció d'una sola vegada, sempre que s'haja realitzat l'esdeveniment o l'activitat d'acord amb el programa o el projecte presentat.
  
2. No obstant això, podrà anticipar-se el pagament d'aquestes ajudes d'acord amb el règim previst per a les transferències corrents regulat en l'article 47 bis del Text Refós de la Llei d'Hisenda Pública de la Generalitat Valenciana, pel qual s'aprova el Decret Legislatiu de 26 de juny de 1991:
  
- fins a un 40% de l'import d'aquesta podrà lliurar-se immediatament una vegada concedida;
  
- la resta es pagarà una vegada es justifique per part del beneficiari el compliment del que convé.
  
3. Per al supòsit de bestreta de pagament sobre la subvenció concedida, prèviament haurà de constituir-se garantia en el mode previst normativament a favor del Servici Valencià d'Ocupació i Formació (Servef), per import igual al que s'anticipa. Queden exclosos d'aquesta obligació aquells beneficiaris en què concórreguen les condicions estipulades en l'article 47 bis.3 del text refós citat.
  
4. La justificació de la subvenció requerirà la presentació pel beneficiari dels següents documents:
  
- Memòria succinta de les actuacions realitzades, que incloga a més una avaluació d'aquestes i de les xifres d'assistents, si escau.
  
- Tres fullets, programes o cartells anunciadors si es tracta de la realització d'un esdeveniment, o un exemplar en què se suporte materialment l'activitat de divulgació subvencionada.
  
- Declaració final dels ingressos i de les despeses produïts en l'activitat objecte de l'ajuda, correctament subscrita per la persona que represente legalment l'entitat subvencionada, a la qual s'acompanyarà la justificació documental al·legada en la declaració, documentació que haurà d'especificar expressament l'actuació a què es refereix la despesa.
  
Aquestos documents es presentaran en la Secretaria General del Servef, en un termini no superior a un mes des de l'acabament de l'activitat i, en tot cas, abans del 30 de novembre de 2004.
  
Dotze. Minoració i resolució de les subvencions concedides
  
1. L'incompliment de qualsevol de les obligacions, de les condicions i d'altres circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquesta, donarà lloc a la incoació pel Servef, prèvia audiència de l'entitat interessada, del corresponent expedient de minoració, de resolució i, si és procedent, del reintegrament de les ajudes percebudes i dels interessos de demora des del moment del pagament de la subvenció.
  
2. De la mateixa manera, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats, podrà donar lloc a la modificació de la resolució de concessió.
  
Disposicions addicionals
  
Única
  
Amb caràcter excepcional, i sempre que concórreguen circumstàncies degudament motivades que impossibiliten la justificació de les ajudes en el termini assenyalat en l'article onze, la directora general del Servef o persona en qui delegue podrà autoritzar l'ampliació del termini de justificació.
  
Disposicions finals
  
Primera
  
S'autoritza la directora general del Servef a dictar totes les instruccions i resolucions que es requerisquen per a l'adequada aplicació i realització del que disposa la present ordre, sense perjuí de la delegació d'acord amb les disposicions vigents.
  
Segona
  
La present ordre entrarà en vigor a partir de l'endemà de la publicació en el Diari Oficial de la Generalitat Valenciana.
  
Contra el present acte, que esgota la via administrativa, les persones interessades podran interposar-hi recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb el que estableixen els articles 10.1 a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa; o, potestativament, recurs de reposició davant d'aquest mateix òrgan en el termini d'un mes, computat en els termes esmentats, de conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. Tot això, sense perjuí de la possibilitat que les persones interessades puguen exercitar, si és procedent, qualsevol altre que consideren procedent.
  
València, 10 de març de 2004
  
El conseller d'Economia, Hisenda i Ocupació,